‘SA’ners verwerp EFF se intimidasie’Julius Malema tydens die EFF se nasionale stilstand. (Foto: EMMANUEL CROSET / AFP) “Die EFF se sogenaamde nasionale stilstand het nie gerealiseer nie omdat Suid-Afrikaners geweier het om aan ŉ anti-demokratiese agenda deel te neem.” Só sê die ANC nadat die EFF vroeër vandeesweek landwyd opgeruk het in ŉ poging om die land tot stilstand te ruk. Volgens die regerende party is dit te danke aan ieder en elke burger dat die land nie in chaos gedompel is nie. “Die manier waarop Suid-Afrikaners die EFF se pogings verwerp het om ons land en die ekonomie lam te lê, dra die kenmerke van ŉ patriotiese burgerskap,” sê Mahlengi Bhengu-Motsiri, woordvoerder van die ANC. “Die ANC loof die patriotisme van burgerregteorganisasies, sakegemeenskappe en individuele Suid-Afrikaners, wat vasberade was om die EFF se boeliegedrag en intimidasie te verwerp.” Die ANC is boonop beïndruk dat sektore wat veral ŉ belangrike rol speel om die ekonomie aan die gang te hou, soos die taxi-, bus- en vragvervoerbedryf, die EFF se oproep om saam te betoog, van die hand gewys het. “Die EFF se betogings was nie in die belang van die land nie en het ook nie ten doel gehad om demokrasie te bevorder nie. Dit was eerder ŉ duidelike ten toonstelling dat die EFF geen belang het om ŉ samehangende nasie te bou wat die land help ontwikkel en groei nie,” sê Bhengu-Motsiri. Minstens 550 mense is Maandag tydens die nasionale betogings in hegtenis geneem vir verskeie misdade wat strek van openbare geweld tot intimidasie. Die Suid-Afrikaanse Nasionale Weermag (SANW) is kort voor die aanvang van die betogings ontplooi om die polisie te help om wet en orde te handhaaf. Hiermee saam het talle provinsies werk daarvan gemaak om gereed te wees vir enige moontlike uitkoms. Volgens Bhengu-Motsiri is die enigste manier hoe ons van kriminele elemente ontslae kan raak, om te verseker dat Suid-Afrika ŉ verantwoordelike en etiese polisiediens het, wat deur die publiek ondersteun word. Hoewel Suid-Afrikaners klaarblyklik nie teruggestaan het vir die EFF nie, meen kenners Suid-Afrika se beeld in die buiteland het ŉ aansienlike knou gekry. Prof. Theo Neethling,verbonde aan die departement politieke studies en regeerkunde aan die Universiteit van die Vrystaat (UV), het aan Maroela Media gesê daar is in die buiteland gevrees dat die geskiedenis hom Maandag sou herhaal en die EFF se nasionale betoging in onluste soortgelyk aan dié van 2021 kon ontaard het.